Uitnemendheid en struikelblokke vir kinders? - 'N GEMEENTE IN AFRIKA VIR DIE HELE WÊRELD
Uitnemendheid en struikelblokke vir kinders?
Jesus het vir sy dissipels gesê: "Dit is onvermydelik dat daar dinge kom wat mense laat struikel. Maar ellende wag vir die mens wat die oorsaak daarvan is.
So 'n mens kan eerder met 'n groot klip aan die nek in die see gegooi word as dat hy vir een van hierdie kleintjies 'n struikelblok word.
Elkeen van ons struikel. Ons maak foute, ons sukkel om die pad van uitnemendheid altyd te stap. Ons is bloot mense wat 'n Verlosser, 'n Skepper nodig het.
Jesus verstaan dat elkeen van Sy skeppings foute maak. Hy weet ons het Hom nodig. Daarom sê Hy dat dit onvermydelik is dat ons sal struikel. Ons gaan foute maak, en Hy weet dit. Hy was ook versoek in die woestyn.
In plaas daarvan dat Jesus praat oor hoe ons dit moet vermy, wil Hy hê ons moet 'n ander hoed opsit. Hy wil hê dat ons moet dink aan die kere wat ons 'n struikelblok vir ander was.
Wanneer ons ander laat struikel is dit veel slegter as wanneer ons self struikel.
Nie slagoffers van ons sonde nie.
Twee persone word in hierdie voorbeeld genoem. Die eerste een struikel, en die tweede persoon veroorsaak struikeling. DIt lyk nie vanuit die teks dat die tweede persoon ALTYD struikeling veroorsaak nie, eerder dat dit deel van die lewe is om ook ander te laat struikel.
Om iemand anders te laat struikel is om self ook te struikel. Om iemand anders te laat sondig, is om self te sondig.
Dis nie God se wil dat ons struikel of sonde doen nie. Ons is nie slagoffers van ons sonde nie. Ons kan mos leer uit ons foute en die kere wat ons ander laat struikel.
Daarom skryf Paulus later in een van sy briewe dat ons nie meer baba-kos hoef te eet nie. Ons kan soos volwassenes eet as ons al volwassenes is.
​Daarom skryf Paulus later in een van sy briewe in die Nuwe Testament dat wanneer ek en jy weet ons laat ons broers of susters struikel ons moet ophou om dit te doen. Die lewe is te kort om struikeling te veroorsaak.
Jy is nie nou maar eenmaal daardie ou wat nie kan groei in Christus nie.
Hoe groei ek na Christus toe?
Om na Christus toe te groei beteken om elke dag meer en meer Sy beginsels te leef. Wat was daardie beginsels?
Jesus kom leer ons naasteliefde - Dis nie iets wat ander wil laat struikel nie. Naasteliefde en liefde vir God soek die beste van ander.
Paulus skryf daaroor in 1 Korintiërs 13: "Die liefde hoop alles... verdra alles..."
Wat het dit met kinders te doen?
Alles. Jesus sê dat iemand wat kinders laat struikel eerder moet verdrink. Dis harde woorde, maar dit moet ons herinner aan die belangrikheid om kinders nader te bring aan God, en nie te laat struikel nie.
Om kinders te laat struikel is vir Jesus 'n groot sonde, omdat kinders nie altyd kan onderskei tussen reg en verkeerd nie. Ons as volwassenes kan onderskei wat reg en verkeerd is vanuit ons ervaring.
Maak jou ervaring dus 'n Christus-gedrewe ervaring wat kinders sien as katalisators, en nie mensies wat moet struikel nie.